## L’Institut Valencià de Cultura presenta en l’Auditori de Castelló el pianista canadenc Jan Lisiecki

*** El jove pianista fa a Castelló de la Plana l’única actuació a Espanya de la seua gira internacional el dimecres 4 de juny
* L’Auditori de Castelló acollirà també el taller familiar ‘De soprano i arpa’ el diumenge 8 de juny, a les 11:00 i les 12:30 hores**

L’Auditori de Castelló, espai propi de l’Institut Valencià de Cultura, presenta esta setmana el pianista canadenc Jan Lisiecki, en la que serà l’única parada espanyola de la seua gira internacional, amb un repertori d’obres de Chopin, Bach, Rakhmàninov, Górecki i Szymanowski.

Jan Lisiecki és un jove virtuós del piano, nascut al Canadà en 1995, que va fer el seu debut orquestral quan tenia nou anys. Als tretze, Lisiecki va ser convidat a l’edició 2008 del festival ‘Chopin i la seua Europa’ a Varsòvia, a on va ser aclamat com la sensació del festival.

L’any següent, Lisiecki va cridar l’atenció a escala internacional quan l’Institut Fryderyk Chopin va publicar gravacions dels dos concerts. Quan tenia quinze anys va firmar un contracte d’exclusivitat amb el segell Deutsche Grammophon.

En 2013, Lisiecki es va convertir en el més jove receptor del Premi Artista Jove de Gramophone, i va rebre també el Premi Leonard Bernstein en el Festival Schleswig-Holstein. En 2012, va ser nomenat ambaixador d’UNICEF al Canadà. Lisiecki actua amb les orquestres més importants del món en els principals escenaris, i ha treballat amb els més prestigiosos directors.

D’altra banda, per a completar l’oferta musical de la setmana, l’Auditori de Castelló també oferirà el diumenge, 8 de juny, dos noves sessions del concert-taller familiar ‘De soprano i arpa’, la proposta didàctica per a acostar la música en directe als més xicotets, acompanyats per un adult. La primera de les sessions, a les 11:00 hores, es dirigix a públic de 0 a 18 mesos, mentres que la segona, a les 12:30 hores, és per a xiquets de fins a 5 anys.

Les entrades per al concert de Jan Lisiecki en l’Auditori de Castelló i tota la programació de l’espai es poden trobar en la web ivc.gva.es. Les entrades per al taller familiar s’adquirixen directament en la taquilla del recinte.

Fecha: 03/06/2025